Broj: 711-I-1350-P-222/22-02 -17

Zagreb, 12. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Petra Kneževića,** za davanjem očitovanja,na 167. sjednici, održanoj 12. travnja 2022., daje sljedeće

**OČITOVANJE**

**Na eventualnu situaciju sukoba interesa članice Upravnog vijeća Zavoda za vještačenje, profesionalnu rehablitaciju i zapošljavanje osoba s invaliditetom, ne primjenjuju se odredbe ZSSI/21-a, jer ista osoba nije obveznica navedenog Zakona.**

Obrazloženje

Petar Knežević je podnio zahtjev za očitovanjem koji je u knjigama ulazne pošte zaprimljen 8. travnja 2022. pod brojem: 711-U-4103-P-222/22-01-3, povodom kojeg se vodi predmet broj P-222/22.

Podnositelj navodi da Irina Jozić zastupa Ministarstvo hrvatskih branitelja u upravnom sporu u kojem se pobijano rješenje temelji na nalazu i mišljenju Zavoda za vještačenje, profesionalnu rehablitaciju i zapošljavanje osoba s invaliditetom, a navedena osoba obavlja funkciju članice Upravnog vijeća ove ustanove, slijedom čega se traži mišljenje Povjerenstva nalazi li se Irina Jozić u ovoj situaciji u sukobu interesa.

Zahtjevu je priloženo rješenje od 28. studenoga 2019. kojim je Irina Jozić imenovana članicom Upravnog vijeća Zavoda za vještačenje, profesionalnu rehablitaciju i zapošljavanje osoba s invaliditetom.

Člankom 3. ZSSI/21-a određen je krug obveznika navedenog Zakona. Navedenim člankom ZSSI/21-a nije propisano da bi član Upravnog vijeća Zavoda za vještačenje, profesionalnu rehablitaciju i zapošljavanje osoba s invaliditetom bio obveznik istog.

Nadalje, uvidom u Registar obveznika koji ustrojava i vodi Povjerenstvo utvrđeno je da Irina Jozić ne obnaša niti jednu dužnost iz članka 3. ZSSI/21-a povodom koje bi bila obveznica navedenog Zakona.

Stoga se na situaciju sukoba interesa u kojoj bi se imenovana eventualno našla pod okolnostima iznesenima u zahtjevu za očitovanje ne primjenjuju odredbe ZSSI/21-a.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositelju, putem dostavljene e-mail adrese
2. Objava na internetskoj stranici Povjerenstva
3. Pismohrana